Hushovd tatt for råkjøring - hevder kameraten kjørte
Det melder Agderposten, som skriver at Hushovd opprinnelig ikke ville godta boten han fikk etter at kystvakten hadde observert vannscooterkjøring med ulovlig ustø kurs og som skal ha gått langt over de fem tillatte knopene i indre havn i Grimstad. Han hevder nemlig det var kameraten som kjørte, og forklarer det videre hendelsesforløpet på følgende måte: - Tre av mannskapet på kystvaktskipet kom inn til brygga mi. Av en eller annen grunn var de mer interessert i å snakke med meg enn med kameraten min som kjørte, og senere sendte politiet meg en bot på 5.000 kroner, sier han til Agderposten. Ettersom han motsatte seg kravet, ble en straffesak mot den tidligere proffsyklisten berammet til den 18. februar i Aust-Agder tingrett, men etter å ha vedtatt boten nå, slipper Hushovd å møte der. - Turen opp til Arendal vil jo koste mer enn boten jeg må betale. Boten skal kameraten min få betale, men nå har jeg vedtatt boten og gidder ikke bruke mer tid på dette styret, forteller Hushovd på telefon fra Monaco til Agderposten. - Jeg mener fortsatt at jeg aldri skulle vært bøtelagt, men velger å ikke gå lenger, sier han. Det var den 2. juli i sommer, klokken 09.45, at vannscooterråkjøringen fant sted, heter det i forelegget. VG har ikke lyktes med å komme i kontakt med Thor Hushovd.
Tidligere proffsyklist Thor Hushovd sier han har vedtatt å betale 5000 kroner i bot for råkjøring med vannscooter i Grimstad-havnen - men hevder det ikke var han som kjørte.